b'\n_START_ARTICLE_\nBi\xc5\xa1e\xc5\xa1varas Koirala\n_START_PARAGRAPH_\nBi\xc5\xa1e\xc5\xa1varas Prasadas Koirala (angl. Bishweshwar Prasad Koirala, 1914 m. Biratnagare \xe2\x80\x93 1982 m. liepos 21 d. Katmandu) \xe2\x80\x93 Nepalo ra\xc5\xa1ytojas ir politinis veik\xc4\x97jas. Nepalo opozicijos lyderio Su\xc5\xa1ilio Koiralos t\xc4\x97vas.\n_START_SECTION_\nBiografija\n_START_PARAGRAPH_\nT\xc4\x97vas Kri\xc5\xa1na Prasadas Koirala, vienas i\xc5\xa1 Mahatmos Gand\xc5\xbeio pasek\xc4\x97j\xc5\xb3, mir\xc4\x97 Nepalo kal\xc4\x97jime. \xc5\xa0eima 1917\xe2\x80\x931929 m. gyveno emigracijoje Indijoje. Bi\xc5\xa1e\xc5\xa1varas studijavo ekonomik\xc4\x85, literat\xc5\xabr\xc4\x85 ir teis\xc4\x99 Banaro Hindu universitete, 1937 m. apgyn\xc4\x97 teis\xc4\x97s disertacij\xc4\x85 Kalkutos universitete. Dirbo juristu Dard\xc5\xbeilinge, 1942\xe2\x80\x931944 m. brit\xc5\xb3 kariuomen\xc4\x97s buvo internuotas Danbado stovykloje._NEWLINE_Nuo 1934 m. Indijos Kongreso partijos narys, 1947 m. su ind\xc5\xb3 pagalba \xc4\xafk\xc5\xabr\xc4\x97 \xe2\x80\x9eNepalo socialistin\xc4\xaf nacionalin\xc4\xaf kongres\xc4\x85\xe2\x80\x9c \xe2\x80\x93 nuo 1950 m. Nepalo kongreso partija (NCP), Nepalo kongreso pirmininkas. 1947 m. gr\xc4\xaf\xc5\xbe\xc4\x99s namo \xc4\xaf Biratnagar\xc4\x85 buvo suimtas ir metus kal\xc4\x97jo. 1949 m. v\xc4\x97l suimtas, bet po 27 dien\xc5\xb3 bado streiko, masini\xc5\xb3 liaudies protesto demonstracij\xc5\xb3 ir Indijos ministro pirmininko D\xc5\xbeavaharlalo Neru \xc4\xafsiki\xc5\xa1imo buvo paleistas._NEWLINE_1951 m. vadovavo ginkluotai revoliucijai, nuvertusiai Ran\xc5\xb3 dinastij\xc4\x85. Ta\xc4\x8diau \xc5\xbeymi\xc5\xb3 demokratini\xc5\xb3 permain\xc5\xb3 pasiekti nepavyko d\xc4\x97l kit\xc5\xb3 partij\xc5\xb3 pasiprie\xc5\xa1inimo. Karaliumi i\xc5\xa1rinktas Mahendra 1959 m. paskelb\xc4\x97 parlamento rinkimus, kuriuose NCP gavo du tre\xc4\x8ddalius mandat\xc5\xb3 \xc5\xbeemutiniuose r\xc5\xabmuose. Koirala, paskirtas ministru pirmininku, pirmiausia pasisteng\xc4\x97 i\xc5\xa1spr\xc4\x99sti teritorinius gin\xc4\x8dus su Kinija ir Indija. Ta\xc4\x8diau, kai buvo pabandyta apriboti i\xc5\xa1sikerojusios biurokratijos galias, Mahendra brutaliai sustabd\xc4\x97 konstitucijos galiojim\xc4\x85, paleido parlament\xc4\x85, o vyriausyb\xc4\x99 pasodino \xc4\xaf kal\xc4\x97jim\xc4\x85._NEWLINE_1972 m. sost\xc4\x85 paveld\xc4\x97j\xc4\x99s naujasis karalius Bihendra, nors ir buvo baig\xc4\x99s mokslus Anglijoje ir JAV, pirmiausia taip pat pasisteng\xc4\x97 Koiral\xc4\x85 u\xc5\xbedaryti \xc4\xaf kal\xc4\x97jim\xc4\x85, kai tik jis gr\xc4\xaf\xc5\xbeo i\xc5\xa1 u\xc5\xbesienio 1976 m. ir paleido tik \xc4\xafsiki\xc5\xa1us JAV. Ta\xc4\x8diau 1977 m. gr\xc4\xaf\xc5\xbe\xc4\x99s i\xc5\xa1 JAV jis v\xc4\x97l buvo suimtas. Jam pavyko karali\xc5\xb3 \xc4\xaftikinti surengti referendum\xc4\x85 d\xc4\x97l Nepalo politin\xc4\x97s sistemos, ta\xc4\x8diau Bihendrai atsisakius gilinti reformas, NCP boikotavo 1981 m. parlamento rinkimus. Liaudis Koiral\xc4\x85 palaik\xc4\x97 t\xc5\xabkstantiniais mitingais, ta\xc4\x8diau paa\xc5\xa1tr\xc4\x97jus ligai, 1982 m. jis mir\xc4\x97. Jo laidotuv\xc4\x97se dalyvavo daugiau, kaip pus\xc4\x97 milijono \xc5\xbemoni\xc5\xb3._NEWLINE_Koiralos gro\xc5\xbein\xc4\x97s ir istorin\xc4\x97s knygos iki \xc5\xa1iol populiarios Nepale ir kituose kra\xc5\xa1tuose, nes jis ra\xc5\xa1\xc4\x97 hindi, bengali, nepali, angl\xc5\xb3, pranc\xc5\xabz\xc5\xb3, rus\xc5\xb3, vokie\xc4\x8di\xc5\xb3 kalbomis.'